Hykie Berg: 'n Storie Van Hoop (Sagteband)
God se krag is altyd sterker as die houvas van die kwaad.
Hykie Berg was op die kruin van die golf - hy was 'n suksesvolle akteur en in die wêreld se oë het hy alles gehad wat 'n mens kan begeer. Tot op 'n dag dat hy iemand in 'n badkamer op stel dwelms sien gebruik het en hy so hard teruggeval het in sy ou gewoontes dat hy by die dood omgedraai het. Hierdie boek volg hom deur die dwelmhole van Hillbrow, tot in Botswana en uiteindelik waar hy tot stilstand kom, in 'n maksimum-sekuriteitsel in die Weskoppies- psigiatriese hospitaal. Hier kom red God hom van 'n gewisse dood. 'n Verhaal van God se groot genade en 'n getuigskrif dat Hy nie opgee op ons nie.
Hykie is in Pretoria gebore en getoë. Hy gaan studeer drama en het gespeel in reekse soos Egoli, Plek van die vleisvreters, Binnelanders en flieks soos Dis ek Anna. In 2011 wen hy die realiteitskompetisie Survivor South Africa. Hykie is passievol daaroor om mense te help wat in verslawing verval is. Hy is getroud met Melissa en bly in Pretoria.
"My name is Hykie and I am a recovering addict." So stel ek en duisende verslaafdes oor die hele wêreld hulself voor in die gemeenskap van Narkotika Anoniem (NA). Ons sê "recovering", want 'n mens is nooit "recovered" nie. 'n Mens kan skoon kom en 'n wonderlike lewe begin leef, maar 'n persoon met die siekte van verslawing sal nooit, ooit weer dwelms of drank kan gebruik sonder dat dit sy lewe oorneem nie. Jy sal dit nooit kan beheer nie. Die enigste oplossing is algehele onthouding.
Verslawing is 'n lewensbedreigende siekte, 'n siekte wat nooit ten volle genees kan word nie. Dit kan egter aangepak, hanteer, by die wortel van die kwaad blootgelê en beveg word. Soos iemand eenkeer gesê het, dit is nie die alcohol wat die probleem is nie, maar die alkoholisme, die "isme" – die siekte wat met alle mag getakel moet word.
Vandag kan ek sê dat ek uit aktiewe verslawing losgebreek het. Dit was beslis nie 'n maklike pad om te stap nie. Dit was die moeilikste ding wat ek in my lewe moes doen: om van heroïen skoon te kom. Dit was 'n geveg wat ek moes aanhou baklei. Elke keer dat ek geval en 'n insinking gehad het, moes ek maar weer opstaan en van voor af begin. My